Nóg ActionSA-hoës bedank uit Jhb-raadStadsraad Johannesburg (Foto: Gauteng ANC/Twitter) Nog twee lede van ActionSA het as raadslede van die Stad Johannesburg bedank. Dit volg etlike weke ná die bedanking van hul leier, Herman Mashaba, as raadslid van dié stad. John Moodey en adv. Gillian Benson van die ActionSA-senaat het Maandag hul skriftelike bedanking ingedien. Hulle sal tot einde Februarie nog as raadslede dien. Mashaba het einde Januarie sy bedankingsbrief ingedien. Volgens Michael Beaumont, nasionale voorsitter van ActionSA, moet al die hoës van ActionSA nou daarop fokus om die party in al nege van die land se provinsies te laat groei en die slagordes te begin opstel om die ANC in 2024 in die volgende nasionale verkiesing die stryd aan te sê. “Daarom moet Moodey, in sy hoedanigheid as ActionSA se provinsiale voorsitter in Gauteng, al sy fokus plaas op die ondersteuning van al die party se strukture regoor Gauteng,” sê Beaumont. “Adv. Benson sal daarop fokus om ons regsbevoegdheid op ŉ senaatsvlak te versterk en die regs- en dissiplinêre kwessies te bestuur soos dit opduik. Benson sal ook deel sal wees van ons beleidspan – wat werk aan ŉ voorstel vir die hervorming van die regstelsel voor 2024.” Die bedanking van Moodey en Benson sal nou twee potensiële kandidate ŉ geleentheid bied om dié twee lede se plekke in die raad te vul en die nodige munisipale regeringservaring op te doen.